ኢትዮጵያና እስራኤል የሁለትዮሽ ግንኙነትታቸውን ለማጠናከር ተስማሙ
አዲስ አበባ፤ ሰኔ 10/2006 (ዋኢማ) – ኢትዮጵያና እስራኤል በሁሉም ዘር የሚያደርጉትን የሁለትዮሽ ግንኙነት ለማጠናከር ተስማሙ። በኢትዮጵያ ጉብኝት እያደረጉ የሚገኙት የእስራኤሉ የውጭ ጉዳይ ሚኒስትር አቪክዶር ሌቨርማን ከኢትዮጵያ አቻቸው ከዶክተር ቴድሮስ አድሃኖም ጋር ዛሬ በውጭ ጉዳይ ሚኒስቴር ተገናኝተው መክረዋል፡፡ሁለቱን አገራት  በፖለቲካ፣  በኢኮኖሚና  በጸጥታ ዘርፍ የነበራቸውን ግንኙነት ይበልጥ የሚያስተሳስር  የመግባቢያ ስምምነት  መፈረሙንም በእስራኤል የኢትዮጵያ አምባሳደር ዮሴፍ ህላዌ ገልጸዋል፡፡ አፍሪካ ለምታካሂደው የፀረ ሽብር ትግል እስራኤልየምትሰጠውን ድጋፍ አጠናክራ እንደምትቀጥል የውጭ ጉዳይ ሚኒስትሩ መናገራቸውንም ዶ/ር ቴድሮስ ተናግረዋል። እስራኤል በኢትዮጵያ ያላት የንግድና የኢንቨስትመንት ግንኙነት አንስተኛ መሆኑን የጠቀሱት ዶክተር ቴድሮስ  አድሃኖም ጉብኝቱ የሁለቱ አገራት የዘርፉ ግንኙነት ተጠናክሮ እንዲቀጥል ያስችላል ብለዋል።የእስራኤል ኩባንያዎች በኢትዮጵያ የሚያደርጉትን ኢንቨስትመንት ከጊዜ ወደ ጊዜ  እያሳደጉ መምጣታቸውንና ይህም ተጠናክሮ ሊቀጥል እንደሚገባም የውጭ ጉዳይ ሚኒስትር ሊበርማን ገልጸዋል፡፡ከእስራኤሉ የውጭ ጉዳይ ሚኒስትር ጋር  ከግብርናና ውሃ ቴክኖሎጂ፣ ማዕድንና ኢነርጂ፤ ስነ ሕይወት ሳይንስ፣ ኢንፎርሜሽን ቴክኖሎጂ፣ ባንክ፣ አገር ውስጥ ደህንነት፣ መሰረተ ልማት፣ የማማከርና አቪየሽን ዘርፎች የተውጣጡ ከ40 በላይ የግሉ ዘርፍ ተዋናይን የያዘ ልዑክ   መምጣቱ ታውቋል፡፡    ሁለቱ የውጭ ጉዳይ ሚኒስትሮች ዛሬ የከፈቱት የኢትዮ-እስራኤል የንግድ ፎረም በሸራተን አዲስ በመካሄድ ላይ ሲሆን ለሁለት ቀናት የሚቆየው የንግድ ፎረም በእስራኤል ኢምባሲና በኢትዮጵያና አዲስ አበባ የንግድና ዘርፍ ማህበራት ምክር ቤት መዘጋጀቱ ተገልጿል፡፡ፎረሙ በሁለቱ አገራት ኩባንያዎች መካከል የንግድ ትስስር ለመፍጠር ያለመ መሆኑን አዘጋጆቹ ተናግረዋል፡፡የእስራኤል የውጭ ጉደይ ሚኒስትር ሊበርማን በኢትዮጵያ ቆይታቸው ከጠቅላይ ሚኒስትር ሐይለማሪያም ዳሳለኝና ከፕሬዝዳንት ሙላቱ ተሾመ ጋር ይወያያሉ ተብሎ ይጠበቃል፡፡የሊበርማን የአፍሪካ ጉብኝትም ለ10 ቀናት የሚቆይ ሲሆን በቀጣይ ኬንያን፣ ሩዋንዳን፣ አይቮሪ ኮስትና ጋናን ይጎበኛሉ ተብሎ ይጠበቃል፡፡ 